



Z A P I S N I K
13. sjednice Vijeća Mjesnog odbora Folnegovićevo naselje održane 20. lipnja 2022.
u prostorijama Mjesnog odbora Folnegovićevo naselje, Joze Laurenčića 8B s početkom u 17.30 sati

Nazočni članovi Vijeća: Frane Čavka, Hrabren Dobrotić, Andrea Jelić, Slobodan Jurković, Dalibor Kiseljak, Nikolina Krešo i Bojana Stajčić.

Zapisnik vodi: Hrabren Dobrotić 

	Predsjednica konstatira da su nazočni svi članovi Vijeća, što znači da Vijeće može pravovaljano odlučivati, te otvara 13. sjednicu Vijeća Mjesnog odbora.

Vijeće jednoglasno prihvaća tekst Zapisnika 12. sjednice održane 23. svibnja 2022.

	Na prijedlog predsjednice Vijeće jednoglasno utvrđuje

                                          D N E V N I    R E D:
1. Prijedlog zaključka o povremenom korištenju prostora MS
· zahtjev Cheerleading kluba Zagreb
2. Prijedlog zaključka o prijedlogu lokacija za sadnju stabala
3. Prijedlog zaključka o orezivanju stabla u Ulici Milke Trnine 24
4. Izviješća, pitanja i prijedlozi.

Ad. 1. Prijedlog zaključka o povremenom korištenju prostora MS - zahtjev Cheerleading kluba Zagreb

	Gospođa Gordana Lovnički Puhmajer je u ime Cheerleading kluba Zagreb uputila zahtjev za korištenjem prostora MS (velike dvorane). 
Vezano uz tu točku, za riječ se javlja Slobodan Jurković i podsjeća da je prije pandemije uzrokovane virusom Covid-19 postojao dogovor da gospođa Lovnički Puhmajer održi jednom tjedno termin s vježbama za umirovljenike, jer je gospođa koja je to prije vodila nažalost preminula. Gospodin Jurković predlaže da se to pitanje uputi gospođi Lovnički Puhmajer te da se s programom krene eventualno od 1. listopada, jer slobodni termini za takvu aktivnost postoje. Napominje također da u MO Janko Matko Udruga umirovljenika ima svoje aktivnosti koje plaća, a da bi u MO Folnegovićevo Naselje imali besplatan program.
Vijeće jednoglasno donosi

Z A K L J U Č A K
             
1. Cheerleading klubu Zagreb iz Zagreba, Balokovićeva 67, odobrava se povremeno korištenje velike dvorane u objektu Mjesnog odbora Folnegovićevo naselje, Joze Laurenčića 8B, Zagreb,
1. ponedjeljkom i srijedom od 17,00 do 21,30, utorkom i četvrtkom od 17,00 do 19,30, te petkom od 19,00 do 20,00 sati za održavanje treninga djevojčica članica Kluba,
1. utorkom i četvrtkom od 19,30 do 20,30 sati za rekreaciju odraslih.

Korištenje prostora odobrava se od 1. rujna 2022. do 30. lipnja 2023. 

1. Termine iz točke 1.a) ovog Zaključka, korisnik će koristiti  bez naknade, a za termine iz točke 1.b) plaćati će naknadu sukladno odredbama Zaključka o prostorima mjesne samouprave (Službeni glasnik Grada Zagreba 8/17, 1/18, 3/19, 13/19, 14/19, 18/19, 22/19, 11/20 i 28/21). 0,80 kn/m2 i po satu korištenja plus PDV.

U slučaju nekorištenja termina za koje se naplaćuje naknada, korisnik se obvezuje pismenim putem obavijestiti Vijeće Mjesnog odbora Folnegovićevo Naselje i Ured za mjesnu samoupravu, civilnu zaštitu i sigurnost, Područni odsjek Peščenica-Žitnjak. 

1. Korisnik se obvezuje da će postupati s  pažnjom  dobrog gospodara u korištenju prostora.

O povremenom korištenju prostora iz točke 1. ovog zaključka, Gradski ured za mjesnu samoupravu, civilnu zaštitu i sigurnost, Područni odsjek Peščenica-Žitnjak izdat će odobrenje o korištenju, a u skladu s ovim Zaključkom


Ad. 2. Prijedlog zaključka o prijedlogu lokacija za sadnju stabala

	Članovi Vijeća su dobili materijale na razmatranje.
Predsjednica VMO Nikolina Krešo podsjeća da se o istoj temi raspravljalo na prošloj sjednici o čemu detaljan izvještaj postoji u prošlom zapisniku. Poziva članove Vijeća da svoje prijedloge lokacija za sadnju stabala kao i vrste samih stabala šalju na službeni mail MO Folnegovićevo Naselje.
Predsjednica VMO također najavljuje suradnju s MO Janko Matko vezano uz ozelenjavanje na lokacijama na Držićevoj ulici (čime bi se potencijalno smanjila buka s ceste) te na parkingu kod Župančičeve, gdje se planira drvored lipa. 
Frane Čavka komentira da je radi radova na parovodu uklonjeno nekoliko stabala: jedan bor, dvije breze i jedno nepoznato stablo. Radi radova na parkiralištu uklonjeni su jasenovi, a breza pokraj klupice je posve suha. Njegov je prijedlog da se na lokaciji na Laurenčićevoj od k. b. 18 do 24 ne sadi drveće iznad parovoda.
Slobodan Jurković komentira da Zrinjevac odlično radi na ozelenjavanju te da svake godine zasade desetak novih stabala.
Dalibor Kiseljak predlaže sadnju trešanja, dok se Frane Čavka potužio da je netko otrovao orah tako što je izbušio u njemu rupu i u nju ulio otrov.


Ad. 3. Prijedlog zaključka o orezivanju stabla u Ulici Milke Trnine 24

Članovi Vijeća su dobili materijale na razmatranje.
	Gospodin Renato Bobinac (predstavnik stanara na spomenutoj adresi) poslao je zahtjev za orezivanje hrasta i provjeru okolnog zelenila što je proslijeđeno Odsjeku za zelene površine koji će izvidjeti je li orezivanje potrebno i kako će ono biti izvedeno, jer situacija za orezivanje često nije tako kritična kako se u zahtjevima navodi.
	Frane Čavka komentira da prema pravilu Ureda za poljoprivredu stabla moraju biti udaljena 3 metra od zgrade, na što Predsjednica VMO Nikolina Krešo odgovara da se sada sadi prema pravilima. Slobodan Jurković zaključuje da se drveće obrezuje propisno.

Ad. 4. Izviješća, pitanja i prijedlozi.
Promet
	Članovi Vijeća su ponovno dobili rješenje prema ranijem prijedlogu za uspornike na Ulici Joze Laurenčića.
	Dalibor Kiseljak komentira da su kod vrtića na Sachsovoj postavljeni „nježni“ ležeći koji su više vizualno nego praktično rješenje te se pita zašto se isti, barem takvi uspornici nisu mogli postaviti kod garaža na Laurenčićevoj. Dobio je odgovor da možemo tražiti komentar tog rješenja te postaviti pitanje nadležnom odsjeku.



Sportska dvorana Osnovne škole Lovre pl. Matačića
	Frane Čavka ističe da je ključni problem neodržavanje nastave tjelesno-zdravstvene kulture u školi te komentira da nije zadovoljan trenutnim stanjem prema kojem radovi na obnovi još nisu počeli i da se situacija oko početka radova odvija presporo. Ukoliko ne dobijemo hitan odgovor o rokovima i stanju izvedenosti radova, otići će izravno do građevinskih tvrtki u blizini naselja te tražiti od njih da preuzmu posao.
	Gospodin Čavka pojašnjava da ravnatelj mora biti menadžer škole, dok je Školski odbor samo tijelo koje nadgleda te da ravnatelj mora preuzeti odgovornost, napraviti sve potrebne radnje da se obnovi školska dvorana te izvijestiti Školski odbor o kronološkom redoslijedu tijeka obnove.
Slobodan Jurković ne vjeruje, prema trenutnom stanju, da će naša djeca moći trenirati u dvorani prije 1. studenog te komentira da su i ženski i muški košarkaški klub izgubili zbog toga dosta djece. Gospodin Jurković inzistira da treba ići u Ured izravno, jer ne može jedna službenica govoriti da je napravljeno nešto što nije napravljeno. Gospodin Jurković ne shvaća zašto radovi još nisu krenuli, jer to nisu radovi velikog financijskog iznosa (što nekoliko puta ponavlja) te da je čitav slušaj završio u ladici neke službenice. Prema njegovim riječima, ravnatelj ima sve informacije i on nam ih je dužan prenijeti.
Predsjednica VMO Nikolina Krešo opovrgava posljednji argument gospodina Jurkovića jednostavnom činjenicom da se na prezentaciji koja je javno dostupna na internetu jasno vidi da je OŠ Lovre pl. Matačića u procesu obnove, kao i 39 drugih škola u Gradu Zagrebu, prema tome slučaj nije zaboravljen ni u čijoj „ladici“.
Frane Čavka naglašava zatim da smo godinu dana imali strpljenja i kulturno čekali, ali da više nema strpljenja te da poziva ravnatelja škole da se pridruži idućoj sjednici i iznese izvještaj o radovima na obnovi školske dvorane. Predsjednica Vijeća Nikolina Krešo i potpredsjednik Hrabren Dobrotić obvezuju se pozvati ravnatelja OŠ Lovre pl. Matačića na iduću sjednicu VMO Folnegovićevo Naselje ili tražiti od njega službeni dopis uoči sjednice, ukoliko ravnatelj bude spriječen doći.
Slobodan Jurković revoltirano uzvikuje da Školski odbor ništa ne znači te da predsjednica ili potpredsjednik trebaju doći zajedno s predsjednikom Vijeća Gradske četvrti do zamjenika gradonačelnika gospodina Luke Korlaeta.
Predsjednica Vijeća Nikolina Krešo odgovara da je poznato da su određene javne nabave stornirane te da nažalost nema dostupnih izvođača radova, što je uzrok čekanja. Neke škole u Gradu Zagrebu nisu uopće u funkciji za nastavu te su te škole zacijelo prioritet u obnovi. Slaže se da trebamo zahtijevati službeni dopis koji će nam dati do znanja u kojem su stanju trenutni radovi.
Slobodan Jurković inzistira da se obnovi dvorane dodaje nešto novo (sanacija kanalizacije, op. zapisničara) samo da bi cijela obnova duže trajala. Tvrdi ponovno da Školski odbor u novom sastavu nema funkciju te da bi u Ivanjoj Reci već napravili revoluciju, no priznaje da ni dok je on sam bio član Školskog odbora on nije imao nikakvu funkciju. Gospodin Jurković tvrdi da Školski odbor ne uzima ozbiljno ovaj slučaj.
U ovome trenutku Frane Čavka počinje nekontrolirano udarati šakama po stolu uz povike: „Luku treba nazvati!“, na što ga potpredsjednik Vijeća Hrabren Dobrotić upozorava da smanji intonaciju i civilizirano se javi za riječ. Gospodin Čavka odgovara riječima: „Hrabrene, budi pristojan!“ te optužuje potpredsjednika Vijeća da mu je ranije upao u riječ. Od besmislene optužbe potpredsjednik se brani činjenicom da mu nije mogao upasti u riječ, jer nije do sada ni govorio, što je vidljivo iz zapisnika.
Budući da su Čavka i Jurković pretjerali svojim bezobraznim i neartikuliranim replikama, opomenuti su da se ubuduće javljaju za riječ te da će im se, ako se ne budu pridržavali pravila, štopati vrijeme za repliku, jer privatiziraju raspravu svojim predugim i slabo artikuliranim replikama u kojima teško dolaze do logičnih zaključaka.
Dalibor Kiseljak nastavlja raspravu komentarom da ima škola u Gradu Zagrebu koje nisu u funkciji za cjelokupnu nastavu, dok u slučaju OŠ Lovre pl. Matačića nije u funkciji samo održavanje jednog predmeta (Tjelesno-zdravstvene kulture) u unutarnjim uvjetima.
Frane Čavka javlja se s protuargumentom da je zahvat na školi tako malen da se to napravi za dva mjeseca pa zašto ne bi onda to bio prioritet, a veći zahvati na drugim školama neka se rade nakon toga.
Na pokušaj zaključka da ćemo uputiti ravnatelju e-mail (iako je to već učinjeno) te da ćemo kontaktirati Predsjednika Vijeća Gradske četvrti, pokušati kontaktirati gospodina Korlaeta te iznijeti sve danas izrečene zahtjeve Vijeću Školskog odbora OŠ Lovre pl. Matačića, Jurković razočarano odgovara da „mailovi ništa ne znače.“

Atomsko sklonište
	Prijavljena je žbuka koja se odlomila i visjela je s atomskog skloništa prijeteći da nekome padne na glavu. To je uklonjeno.



Kiosci
	Članovi Vijeća su dobili poziv da predlože eventualne nove lokacije za kioske u Folnegovićevom Naselju, izuzev jednoga kod škole i jednoga kod pothodnika. Vijeće se slaže da nema potrebe za dodatnim kioscima. Andrea Jelić komentira da je nestašica radnika u kioscima, zbog čega i onaj kog pothodnika ima kraće radno vrijeme.

Soboslikarski i podooblagački radovi
	Članovi Vijeća su dobili upit o potrebi soboslikarskih i podooblagačkih radova u prostorijama MO. Budući da je nedavno u prostoru bila poplava, provjeriti će se postoji li potreba za kakvim zahvatom na tom dijelu.

Otpad
	Frane Čavka prijavio je nepropisno odlaganje krupnog otpada na nekoliko lokacija pokraj kontejnera u naselju (Cilićeva, Laurenčićeva i Rakušina ulica). Iako su članovi Vijeća to prijavili Komunalnom redarstvu i oni su javili da će izaći na teren i javiti Čistoći (što je standardna procedura, kontaktirali smo izravno i Čistoću), otpad još nije uklonjen te ćemo reagirati ponovno.

Dani Folke
	Slobodan Jurković komentira da informacije kako se dani mjesnih odbora ne mogu organizirati nisu točne, jer smo prethodnoga vikenda svjedočili eventu pod nazivom Povratak košarci u organizaciji KK Larus, a vikend prije toga su na Ferenščici organizirani Dani Ferenščice. 
	Manifestaciju Povratak košarci, znanu i kao Dani košarke, organizirali su KK Larus u suradnji s OŠ Lovre pl. Matačića koja je osigurala struju, vodu, sanitarne čvorove i prostor, dok je sportski program, opremu, glazbu, zabavni program i ugostiteljstvo te ostalo organizirao Larus. Sportski program sastojao se od košarkaškog turnira te turnira u haklu tri-na-tri po olimpijskim pravilima, za koji je organizator osigurao podlogu i potrebnu opremu. Gospodin Jurković i potpredsjednik Hrabren Dobrotić posjetili su manifestaciji i svjedočili dobroj organizaciji, atmosferi i ugostiteljskoj ponudi nakon čega su na licu mjesta razgovarali o mogućoj organizaciji slične manifestacije u sklopu Dana Folke najesen. 
	Slobodan Jurković predlaže osnivanje radne grupe koja bi organizirala barem manju manifestaciju za Dane Folke pri čemu je zadaća VMO-a da animira tvrtke i udruge u Naselju te pronađe sponzorstva. Također, gospodin Jurković postavlja pitanje u vezi financijskih sredstava koja bi se eventualno mogla iskoristiti.
	Predsjednica VMO Nikolina Krešo odgovara da su sredstva predviđena za točno određene namjene (uredski pribor, održavanje prostora, reklamni materijal i slično) te da ih se ne može utrošiti na organizaciju manifestacije.
	Potpredsjednik VMO Hrabren Dobrotić napominje da se organizacijom eventualnih Dana Folke bavi još od siječnja, no prepreke su brojne. Najprije, financijskih sredstava VMO nema. Zatim, VMO Janko Matko ne želi sudjelovati u organizaciji. Prvi korak bio je pronaći eventualne zainteresirane tvrtke koje bi se javile na javni natječaj i organizirale manifestaciju u suradnji s VMO, što smo radili u suradnji s drugim VMO, konkretno Stara Pešča i Prečko. Nakon toga dobili smo direktivu da manifestacije neće ići preko javnog natječaja te smo pristupili određenim tvrtkama izravno, konkretno i s KK Larus. Načelni dogovor je bio taj da oni organiziraju Povratak košarci u lipnju, a mi krajem ljeta ili najesen Dane Folke u suradnji s njima. U međuvremenu stigla je direktiva da svi dani mjesnih odbora trebaju biti organizirani preko kulturnih centara koji su pod upravom Grada. Na sastanku s voditeljicom KNAP-a utvrđeno je da KNAP nema ni sredstva ni suradnika da to organizira. Nedugo nakon toga VMO Ferenščica organizirala je Dane Ferenščice u suradnji s tamošnjom osnovnom školom kao humanitarnu akciju za pomoć bolesnome djetetu. Posljednji korak bio je sastanak s predsjednikom Vijeća Gradske četvrti s kojim se u daljnje pregovore ide krajem lipnja, a za organizaciju su zainteresirani i OŠ Lovre pl. Matačića (što je potvrdio ravnatelj) i KK Larus.
	Slobodan Jurković predlaže da se osnuje radna skupina u kojoj bi sudjelovao ravnatelj OŠ Lovre pl. Matačića gospodin Tomislav Milek, voditeljica Cheerleading kluba Zagreb Gordana Lovnički Puhmajer, voditelj KK Larus gospodin Marinero Karamarko, ravnatelji(ce) vrtića, eventualni vlasnici tvrtki s područja Folnegovićevog Naselja, ravnateljica KNAP-a gospođa Anja Planinčić kao i svi mi iz VMO koji smo zainteresirani za organizaciju. Kao okvirni datum predlaže se kraj rujna, a potpredsjednik Vijeća Hrabren Dobrotić razgovarat će s KK Larus o uvjetima eventualne organizacije.
	Potpredsjednik Vijeća Hrabren Dobrotić zaključuje da je spreman prihvatiti prijedlog gospodina Jurkovića i ostalih članova Vijeća, ali da platforme Možemo! i Zagreb je naš koje su u većini u VMO nisu htjele pošto-poto organizirati Dane Folke, nego podići manifestaciju na višu razinu, makar to značilo da se pričeka do jeseni 2022. ili do idućega proljeća, što je i stav građana s kojima smo razgovarali, a koji su mogli svjedočiti lijepo organiziranom Povratku košarke prije nekoliko dana. 
	
Ovime je dnevni red sjednice iscrpljen.

Predsjednica zaključuje sjednicu u 18:30 sati.	

Zapisnik sastavili: Nikolina Krešo i Hrabren Dobrotić


KLASA: 024-08/22-003/1295

Zagreb, 20. lipnja 2022.

